《待月歌》
明代·练子宁

天风吹桂香，夜久露华结。清兴谁与同，停杯待明月。

明月须臾海上来，青天一望无尘埃。人看明月皎如昨，月照人间知几回。

人生何用嗟与叹，月本无心尚圆缺。玉兔捣药能长生，不管麻姑鬓如雪。

月既照我饮，我且为月歌。举杯劝月月亦喜，清樽历乱扬金波。

愿把紫鸾笙，双吹向寥廓。直上蓬莱第一峰，坐听霓裳奏仙乐。

作者简介：（?—1402）明江西新淦人，名安，以字行。洪武十八年进士。授修撰，历迁工部侍郎。建文时，与方孝孺并见信用，改吏部左侍郎，寻拜御史大夫。燕王起兵，李景隆北征屡败，子宁请诛之，不听，因大哭求死。燕王即位，缚子宁至，语不屈，被磔死，并遭灭族之祸。有《金川玉屑集》。